LP’s begin werk aan konsepverslag oor onteieningLP’s bespreek weer volgende week die konsepverslag oor grondonteiening. Foto: www.parliament.gov.za Parlementslede het die konsepverslag begin bespreek wat handel oor of die eiendomsartikel in die Grondwet verander moet word om die staat toe te laat om grond sonder vergoeding te onteien. Volgens die konsepverslag, wat aan die grondwetlike hersieningskomitee voorgelê is, het landwye openbare verhore “oorweldigende steun” vir die wysiging van artikel 25 van die Grondwet getoon. “Die openbare verhore het getuig van oorweldigende steun vir die wysiging van die Grondwet en die onteiening van grond sonder vergoeding,” lui die konsepverslag. Geskrewe voorleggings en sprekers wat na die parlement gekom het om hul mening te lug, was egter meestal teen die wysiging gekant. Volgens die verslag was “net 449 522 van die voorleggings geldig” nadat die geheelgetal se inhoud ontleed is. Nadat “onverwante en dubbele voorleggings” van die ontleding uitgesluit is, het dit die getal van 630 609 afgebring na 449 522. Volgens die konsepverslag was sowat 65% van die mense en instellings wat aan die komitee geskryf het, gekant teen die voorgestelde wysiging, nagenoeg 35% was ten gunste daarvan en 1% het nie ŉ bepaalde mening gehad nie. LP’s kom weer volgende week byeen om verder aan die konsepverslag te werk.